Len̈ way ca fiesta la mijictsja yupj,
fiesta “Dios Qjuis Capa Nipj Tjemey” ló.
Jesús seletsja quina ca mim nosis mpe,
Popay ntꞌa ca mim niswá.
Lovin quelel lis tjiji jupj lal japon,
nosis ntꞌa tapatjá.
Jesús tüpüꞌü na nosis ntꞌa,
lovin quelel la síjitsja pajal.
Nasa quelel tꞌyaja na,
Jesús discipulopan jis lal tjáꞌasa lo las.
Judas Iscariote pjaní wa neꞌaj jáꞌasatsja.
Simón jatjam waytsja jupj,
Judas.
Jupj nasa quelel jis capj pꞌyáꞌsatsja Jesús enemigopan ꞌücj la tjilil Jesús.
Diablo nin la tjiji Judas nin jólatsja jupj.
Jesús seletsja jupj Popay tjeꞌyaya jupj pꞌiyá ꞌücj lo jay pjü.
Tꞌücꞌ way pjü ꞌücj la tjiji Jesús.
Seletsja wa Dios mpe tjacꞌ,
seletsja wa ne niswa Dios ntꞌa ca mim.
Mopꞌin mozo jinwá la tjiji jupj.
Jas nisa jupj tjelyaja mpe,
jas quip pjeꞌapa jas tjiꞌipje.
Pülül wolapé tjevyala,
mozo liji jinwá.
Locopyaya ꞌüsǘ moꞌo tꞌyu trasto moꞌó,
jupj discipulopan jis tsjam sin la patsj.
Pjaní pjaní jis tsjam sin tepeꞌe.
Pülül jupj wolapé tjevyala mpe jis tsjam tjapjaja la tjiji jupj.
Tjacꞌ wa Simón Pedro ntꞌa,
jupj tsjom sin la patsj.
Tjacꞌ na,
Simón Pedro Jesús lal la tjiꞌyüya:
—¿Ncu napj ntsjam ca jas mpaꞌin jipj?
Jipj napj Nejepa.
Ma najas jipj nin lejay napj mpes.
Jesús jupj lal tjevele:
—Po quina ma jin ꞌyüsa tsjan mpes nin lejay napj.
Pꞌa jyawca na ca jin müꞌüsüs.
Pedro tjevele:
—Lovin ma ca ntsjam jas mpaꞌin.
Jesús jupj lal tjevele:
—Napj ma pjü salá way la ꞌejay jipj,
jipj ma polel ncapj cyon̈.
Mpes Simón Pedro tjevele Jesús lal:
—Pajal quelel cyapj cyon̈ jipj.
Mpes ma najas ntsjam pꞌin mpaꞌin.
Nin tepeꞌe namas,
nay pjucj ꞌotsꞌipj.
Jesús tjevele jupj lal:
—ꞌÜcj tsjyam way pꞌin jas la patsj quinam.
Tjaꞌasꞌüm na,
salá way jipj.
Ma jyas la ꞌasꞌüs niswá.
Tjuwin mpes tsjyam way pꞌin te.
Tsjyam jas tepyatsj na,
pꞌyüy jas tüpwes salá way.
Nun salá way jinwá quinam Dios lal.
Jupj ma nin jola quinam nun malala la tjüjí.
Mopꞌin ma nun pjü way salá jinwá Dios lal —nin tjevele Jesús.
Jesús seletsja pjacj ca jis lal ncuwim jupj enemigopan jis la tjilil jupj.
Nin mpes nin tjevele:
“Mopꞌin ma nun pjü way salá jinwá Dios lal”.
Tecyawaja na sin tepeꞌe jis tsjam,
jas quip pjeꞌapa jas tücüiꞌpe niswá,
ꞌetjele niswá.
ꞌEtjele na,
yupj jis lal tjevele:
—Napj sin tepyatsj quinam nutsjom.
¿Ncu jus nlayé tsjan nusin tjiꞌyüsa la tjejay nin la tjejay na?
Nun welé napj nusin ꞌyüsa la sejay,
welé wa napj nun jis Jepa.
ꞌÜcj niná nin welé na.
Tꞌücꞌ way niná napj niná.
Püné napj nun lal.
Napj nun jis Jepa,
nusin ꞌyüsa wa lejay;
así nin napj nusin tepyatsj nutsjom.
Napj nun jis mozo jinwá nin la tjejay napj.
Mpes solejé más ꞌücj nun pajal ꞌüsüs lojí nunwa mpes,
mozopan jinwá.
Tsjictjacj way nun pjü.
Napj nin la tjejay mpes nun ca jus nlayé más ꞌücj ca nin pꞌiyá la müjí napj la tjejay jin pꞌiyá.
ꞌÜcj nin lejay napj,
ꞌücj wa nin lojí nun.
Tꞌücꞌ niná.
Nun más noypan tulucj napj lal.
Mozo más püné tulucj jupj patrón lal.
Auxiliar más püné tulucj jyüꞌta lal.
Nun jus nlayé quinam más ꞌücj lovin nin lojí nunwá.
Nin lojí lovin,
ca ꞌüsüs nujisas nsem —nin tjevele Jesús jupj discipulopan jis lal.